ROZHODNUTIE RADY 2007/244/SZBP
z 23. apríla 2007
o vykonávaní jednotnej akcie 2005/557/SZBP o civilno-vojenskej akcii Európskej únie na podporu misie Africkej únie v oblasti sudánskeho Dárfúru
RADA EURÓPSKEJ ÚNIE
so zreteľom na jednotnú akciu Rady 2005/557/SZBP z 18. júla 2005 o civilno-vojenskej akcii Európskej únie na podporu misie Africkej únie v oblasti sudánskeho Dárfúru (1), a najmä na jej článok 8 ods. 1 druhý pododsek v spojení s článkom 23 ods. 2 Zmluvy o Európskej únii,
keďže:
(1)
Rada 17. októbra 2006 prijala rozhodnutie 2006/725/SZBP (2) o vykonávaní jednotnej akcie 2005/557/SZBP o civilno-vojenskej akcii Európskej únie na podporu misie Africkej únie v oblasti sudánskeho Dárfúru, ktorým sa predlžuje financovanie jej civilnej zložky do 30. apríla 2007.
(2)
Do prechodu misie Africkej únie (AÚ) na operáciu zmiešaných síl OSN/AÚ Rada v súlade s článkom 2 rozhodnutia 2006/486/SZBP (3) rozhodla o pokračovaní civilno-vojenskej akcie Európskej únie na podporu misie Africkej únie v oblasti sudánskeho Dárfúru.
(3)
Z tohto dôvodu, pokiaľ ide o civilnú zložku, by Rada mala rozhodnúť o financovaní pokračovania tejto podpornej akcie.
(4)
Podporná akcia sa povedie v kontexte situácie, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky stanovené v článku 11 zmluvy,
ROZHODLA TAKTO:
Článok 1
1. Finančná referenčná suma určená na pokrytie výdavkov v súvislosti s vykonávaním oddielu II jednotnej akcie 2005/557/SZBP od 1. mája 2007 do 31. októbra 2007 je 2 125 000 EUR. Táto suma je určená na obdobie súčasného mandátu misie AÚ v Sudáne (AMIS) a nasledujúce prechodné obdobie, ktoré povedie ku prípadnej zmene na operáciu zmiešaných síl OSN/AÚ.
2. Výdavky financované zo sumy uvedenej v odseku 1 sa riadia v súlade s postupmi a pravidlami Európskeho spoločenstva, ktoré sa vzťahujú na všeobecný rozpočet Európskej únie, s tou výnimkou, že žiadne predbežné financovanie nezostane vo vlastníctve Spoločenstva.
Štátni príslušníci tretích krajín môžu predkladať ponuky do verejnej súťaže.
3. Výdavky sú oprávnené od 1. mája 2007.
Článok 2
Rada najneskôr do 30. júna 2007 zhodnotí, či by podporná akcia EÚ mala pokračovať.
Článok 3
Toto rozhodnutie nadobúda účinnosť dňom jeho prijatia.
Článok 4
Toto rozhodnutie sa uverejní v Úradnom vestníku Európskej únie.
V Luxemburgn 23. apríla 2007